ওয়েব ডেস্ক: দেহরক্ষীকে দিয়ে জুতো বাঁধালেন মন্ত্রী রচপাল সিং। নবান্নে রামকিঙ্কর বেইজকে শ্রদ্ধা জানাতে জুতো খুলেছিলেন পরিকল্পনা মন্ত্রী। শ্রদ্ধা জানানোর পর আর ঝুঁকে জুতো বাঁধার ঝক্কি নিলেন না। তিনি দাঁড়িয়ে রইলেন। আর জুতো পরালেন দেহরক্ষী। রামকিঙ্কর বেইজের জন্মদিন। পাথুরে শিল্পে খেটে খাওয়া  মানুষের জীবনকথা ফুটিয়ে তুলেছেন জীবনভর। সেই কিংবদন্তি ভাস্করকে শ্রদ্ধা জানাতে নবান্নে রাজ্যের প্রতিনিধি মন্ত্রী রচপাল সিং। শ্রদ্ধায় অশ্রদ্ধা ছিল না। কিন্তু, তারপর? এক সময়ের দোর্দণ্ডপ্রতাপ পুলিস অফিসার। ভোটে জিতে তিনিই মন্ত্রী। পদমর্যাদা কি কম নাকি? সেই পায়াভারী মন্ত্রীর কেউ যদি পদসেবা করেন, তাতে অন্যায় কী? রচপালের জুতো বেঁধে দিলেন তাঁরই দেহরক্ষী। নিজে ছিলেন IPS অফিসার। কঠোর নিয়মানুবর্তিতায় কাটিয়েছেন কর্মজীবন। সেই রচপালের এহেন রাজকীয় মেজাজ প্রশ্ন তুলছে গণতান্ত্রিক ব্যবস্থা নিয়েই। এ কী ব্যবস্থা এখনও বয়ে বেড়াচ্ছি আমরা?